# 3.5. A carta

# Escribiches algunha carta?

Pode ser que aínda non escribises ningunha carta, ou que nunca abrises a caixa do correo da casa e levases a sorpresa de encontrar un sobre co teu nome cunha carta ou unha postal dentro. Non pasa nada, estás a tempo!

Aínda que non escribises cartas, seguro que si que lle escribiches a un familiar, a unha amiga ou a algún profesor do instituto a través dalgunha aplicación de mensaxería instantánea, do correo electrónico ou da aula virtual. Que diferenza hai cunha carta?

A diferenza é que unha carta tamén é unha mensaxe, pero hai que escribila respectando certas normas, xa que a carta é un tipo de documento que se divide nunhas partes determinadas.

A organización é o que permite que nunha carta a información se transmita de xeito correcto e se poida ler comodamente. Pero ademais da información unha carta tamén ten uns valores estéticos e culturais, como veremos nos seguintes apartados.

## Lectura facilitada

As cartas son unha mensaxe especial.

Aínda non escribiches ningunha carta?

Aínda non che mandaron ningunha carta?

Non pasa nada, aínda estás a tempo!

Seguramente, xa escribiches a alguén usando outras formas de mensaxería, como:

- Aplicacións de mensaxería instantánea
- Correo electrónico
- A aula virtual

Cal é a diferenza coa carta?

A diferenza é que unha carta ten que seguir unhas normas especiais.

A carta é un tipo de documento formal.

Está dividida en partes fixas:

- Cabeceira
- Corpo
- Sinatura

A carta, ademais, ten moito valor.

Ademais de ser unha mensaxe, a carta ten un valor estético e cultural.

O valor estético é que pode ser bonita.

O valor cultural é que podemos aprender moitas cousas a través dela.

Verémolo a continuación.

## Audio

audio/mpeg

## A carta como obxecto

Unha carta non é só un soporte para transmitir información. É certo que, ao principio, as cartas eran a única maneira de mandarlle unha mensaxe a alguén que estaba lonxe, pero co paso dos anos fóronse convertendo en obxectos fermosos e valiosos. Cunha carta antiga hoxe podemos saber a letra que tiña unha persoa coñecida, o papel que se empregaba para escribir e mesmo coñecemos moitas cousas da historias grazas ás persoas que foron gardando as cartas que recibían.

O mesmo pasa coas postais. Aínda hai quen manda postais desde algún lugar, pero o máis habitual é que se mande unha foto cun par de liñas a través do teléfono móbil. A desvantaxe é que seguramente esa foto e esas liñas perderanse e nunca máis se saberá delas, e que non poderemos coñecer a letra de quen a escribiu.

Repara na postal que acompaña este texto. É unha tarxeta escrita en galego que o biólogo e cineasta Carlos Velo lle mandou desde Cuba en decembro de 1959 ao escritor Xosé Neira Vilas, que naquel momento se encontraba en Buenos Aires. Grazas a que se conservou, podemos coñecer como era a letra de Carlos Velo e como eran os selos cubanos da época. Pero ademais diso, tamén coñecemos o costume de felicitarlle o Nadal aos amigos e algúns datos históricos, coma a existencia da revista galega Vieiros, que se editaba en México, ou a organización do II Congreso da Emigración Galega. Ademais de toda esta información, tamén é un obxecto fermoso polas dúas caras.

## Lectura facilitada

As cartas e as postais son máis ca unha mensaxe

As cartas non serven só para enviar información.

Hai moitos anos, era a única maneira de falar cunha persoa que estaba lonxe.

Andado o tempo, as cartas tamén se volveron obxectos valiosos e fermosos.

Cando atopamos unha carta antiga, podemos saber moitas cousas:

- Como era a letra da persoa que a escribiu.
- Que tipo de papel se usaba naquela época.
- Tamén aprendemos cousas da historia.

O mesmo pasa coas postais.

Hoxe, poucas persoas mandan postais cando viaxan.

É máis común mandar unha foto co móbil, xunto cunhas poucas palabras.

Pero esas fotos e esas palabras pérdense.

Ademais, non sabemos quen as escribiu nin como era a súa letra.

Un exemplo real: unha postal de Carlos Velo

Agora imos ver unha postal verdadeira.

Está escrita en galego.

Mandouna o biólogo e director de cine Carlos Velo desde Cuba no ano 1959.

A postal ía dirixida ao escritor Xosé Neira Vilas, que vivía en Bos Aires, na Arxentina.

Grazas a esta postal, sabemos:

- Como era a letra de Carlos Velo.
- Como eran os selos de Cuba naquela época.
- Que naquela época era común felicitar o Nadal con postais.
- Que existía unha revista galega feita en México.
- Que se estaba organizando o II Congreso da Emigración Galega.

## Audio

audio/mpeg

# As partes da carta

## O lugar

Ao comezo dunha carta cómpre poñer o lugar desde o que se escribe.

## A data

Xunto ao lugar, ponse tamén a data (día, mes e ano) no que escribimos.

## O saúdo ou o encabezamento

O saúdo (que tamén se coñece como encabezamento se é máis formal) é a fórmula coa que iniciamos a carta. Consiste nunha frase para dirixirnos á persoa que a vai ler.

## A introdución

A introdución é a primeira parte do corpo da carta. Nela empezamos a expoñer o asunto do que imos falar na carta, dun xeito sinxelo para que a persoa que le teña claro de que se lle vai falar.

## O contido

O contido é a parte máis extensa do corpo da carta, e a máis importante de todo o documento. É onde transmitimos a información ou as informacións principais que anunciamos na introdución.

## A conclusión

Na conclusión temos que concretar ou resumir o que dixemos, e como moito podemos engadir unha última información que sexa importante.

## A despedida

Do mesmo xeito que empezamos a carta saudando a persoa que a ía ler, na despedida temos que facerlle saber que xa non imos engadir máis nada. A despedida, coma o saúdo, tamén varía segundo a confianza que teñamos coa persoa que le. Non nos despedimos igual da nosa avoa ca do noso profesor, ou dun amigo ca da directora do instituto.

## A sinatura

Na sinatura temos que poñer o noso nome, que pode ir acompañado dunha rúbrica se estamos escribindo a man.

# Identifica as partes dunha carta

Volve ler a carta que o porquiño mediano lle mandou aos seus irmáns.

Repara nas partes da carta que viches na sección anterior e responde as preguntas que atoparás a continuación:

# Pregunta de selección múltiple

# Pregunta

A que parte da carta pertence a frase "Queridos irmáns"?

# Respostas

Opción 1

Á despedida

Opción 2

Ao saúdo

Opción 3

Á sinatura

# Retroalimentación

# Solución

1. Selección incorrecta
2. Selección correcta
3. Selección incorrecta

# Pregunta

A que parte da carta pertence a frase "Compostela, 4 de febreiro de 2024"?

# Respostas

Opción 1

Á data

Opción 2

Ao lugar

Opción 3

Ao lugar e á data

# Retroalimentación

# Solución

1. Selección incorrecta
2. Selección incorrecta
3. Selección correcta

# Pregunta

A que parte da carta pertence a frase "Preciso que veñades axiña para axudarme a colocar todo canto antes"?

# Respostas

Opción 1

Á introdución

Opción 2

Á conclusión

Opción 3

Ao contido

# Retroalimentación

# Solución

1. Selección incorrecta
2. Selección incorrecta
3. Selección correcta

# Pregunta

A que parte da carta pertence a frase "Con cariño"?

# Respostas

Opción 1

Á despedida

Opción 2

Á sinatura

Opción 3

Ao saúdo

# Retroalimentación

# Solución

1. Selección correcta
2. Selección incorrecta
3. Selección incorrecta

# Pregunta

A que parte da carta pertence a frase "O porquiño mediano"?

# Respostas

Opción 1

Á sinatura

Opción 2

Á despedida

Opción 3

Á conclusión

# Retroalimentación

# Solución

1. Selección correcta
2. Selección incorrecta
3. Selección incorrecta

# Pregunta

A que parte da carta pertence a frase "Agardo a vosa resposta"?

# Respostas

Opción 1

Ao contido

Opción 2

Á introdución

Opción 3

Á conclusión

# Retroalimentación

# Solución

1. Selección incorrecta
2. Selección incorrecta
3. Selección correcta

# Tarefa

Duración:
  15 minutos
Agrupamento:
  parellas

Por parellas, tédeslle que escribir unha carta a algunha das vosas amizades (pode ser a unha soa persoa, ou a máis dunha). A carta pode ser breve pero é necesario que teña todos os elementos que a caracterizan, e que se distribúan correctamente no espazo para que se poidan distinguir.

É moi importante tamén que teñades claro o que queredes dicir na carta. Pode ser que teñades que pedir un favor, advertir dalgunha cousa ou dar unha información. Ou, quizais, só queredes saudar porque hai tempo que non vos vedes.

A clave é que se poida ler con comodidade e se entenda, así que é moi importante que reparedes ben no que escribides e que a leades antes de dala por acabada.

O proceso de escribir e ler un texto pode levar máis ou menos tempo segundo o tipo de texto, a nosa experiencia ou a extensión. Non é o mesmo unha postal ca unha carta de catro follas, nin é o mesmo escribir un poema curto ca unha novela longa.

En todo caso, o que non cambia é o proceso de escrita: é imprescindible escribir con corrección e asegurarse de que as palabras sexan as máis axeitadas que quede clara a idea que queremos transmitir. Para conseguilo temos que reler o que escribimos, e tamén pode ser moi útil darllo a ler a outra persoa para que nos axude a detectar erros e nos faga propostas de mellora.

Se o fas así, mellorarás na escrita e tamén te darás conta de cando está ben escrito un texto, porque sempre é máis fácil de ler un texto ben escrito ca un texto mal escrito.

Páxina 16 de 27

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)