# 4.2. A edición da revista

## Glosario

## Revista

Definición:

Publicación periódica que pode ser de temática variada (científica, literaria, de entretemento...). Caracterízase por conter moitas ilustracións e por estar impresa nun papel de maior calidade ca o dun xornal.

Exemplo:

Estiven lendo un artigo sobre o antigo Exipto nunha revista de historia.

# Pero que é unha revista?

Continuamos co noso REA. Xa elaboramos as recensións dos libros, os booktrailers e os novos textos narrativos. Neste apartado ímonos achegar xa á edición da revista.

O encanto da revista está en que se fai moi amena a súa lectura ao combinar as ilustracións co texto. Ademais, ao poder tela impresa podemos conservala e lela cando queiramos. A primeira parte da revista que vai chamar a atención da persoa lectora é a portada, por iso é moi importante a súa escolla. Na imaxe da esquerda temos a portada da revista Nós, unha revista publicada a principios do século XX na que podemos observar unha coidada ilustración.

## Lectura facilitada

Neste apartado imos editar a revista.

Unha revista é amena porque o texto con ilustracións.

Ademais, pódese conservar porque está impresa.

O primeiro que chama a atención é a portada.

É moi importante escoller ben a imaxe da portada.

## Audio

audio/mpeg

# As partes dunha revista

## Portada

Trátase da cuberta frontal da revista. Na portada da vosa revista incluiredes algúns datos fundamentais como o título, as persoas autoras ou o tipo de revista.

## Índice ou sumario

Lista ordenada dos contidos da revista que indica as páxinas nas que se encontra cada contido.

## Editorial

Artigo que está situado ao principio da revista e que habitualmente vai sen sinatura. Nel normalmente reflíctese unha opinión colectiva.

No editorial da vosa revista faredes unha reflexión común sobre a experiencia de elaborar a revista. Podedes falar das dificultades que tivestes, das satisfaccións...

## Seccións

Son os distintos contidos polos que está integrada a revista.

Na vosa revista incluiredes recensións de libros, os novos textos narrativos e os booktrailers aos que se pode acceder a través dun código QR.

## Ilustracións

As ilustracións (debuxos, fotografías, pinturas...) enriquecen os textos e serven para complementar a información dada.

## Contraportada

Trátase da cuberta posterior da revista. Aquí engadiredes un resumo dos contidos da revista, destacando a información máis relevante.

# Pasos para elaborar a revista

## Maquetación da revista

Logo de redactar e corrixir todos os textos, chega o momento de maquetar a revista.

Maquetar consiste en darlle forma ao documento, decidir cal é a súa estrutura, como distribuímos as seccións ou onde van as ilustracións. Tamén hai que ter en conta as marxes e os espazos que deixamos, cal é o tipo e tamaño de letra ou que cores de fondo escollemos. Na maquetación cobra un especial interese a imaxe que escollemos para a portada, por ser o primeiro que ven as persoas lectoras.

## Edición

Despois de ter o documento elaborado chega o momento de editar, é dicir, de revisar todo o contido antes de que sexa divulgado. Hai que asegurarse de que a revista teña unha coherencia tanto nos contidos (seccións) coma na forma (tipo de letra, ilustracións que acompañan o texto...). A edición pode ser electrónica (para que a publicación se lea en liña) ou física, se se imprime por medio dunha imprenta ou mesmo cunha fotocopiadora.

## Divulgación

A divulgación é o último paso da cadea. Logo de facer todo o traballo chega o momento de compartir coas persoas lectoras a revista literaria. Os exemplares da revista pódense distribuír entre a comunidade educativa, e reservaranse algúns para a biblioteca. Ademais, pódeselles ofrecer o documento ás bibliotecas da zona, centros culturais, centros de día... No caso desta revista, tamén se enviará a outros centros de ensino de fóra de Galicia mediante cartas.

# E se confeccionamos a revista?

En grupos, ides maquetar e editar a revista. A distribución das tarefas será a seguinte:

- Un grupo encargarase de elaborar a portada e a contraportada da revista.
- Outro grupo redactará o editorial e o sumario.
- Dous ou tres grupos repartirán a maquetación das seccións da revista: as recensións dos libros, os novos textos narrativos e os códigos QR dos booktrailers. Cada sección deberá levar as ilustracións que escollésedes.
- Finalmente, xuntaredes todas as partes e realizaredes unha revisión polo miúdo para corrixirdes calquera erro.

Cando rematedes, a revista estará lista para imprimir e divulgar!

## Lectura facilitada

A maquetación e a edición da revista farédela por grupos.

- Un grupo fará a portada e a contraportada.
- Outro grupo redactará o editorial e o sumario.
- Dous ou tres grupos repartirán a maquetación das seccións da revista
- Cada sección deberá levar as ilustracións que escollésedes.

Finalmente, cando estea todo xunto teredes que facer unha revisión polo miúdo.

Cando rematedes, a revista estará lista!

Xa a poderedes imprimir e divulgar!

## Audio

audio/mpeg

Páxina 20 de 27

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)