# 3.3. Novos textos narrativos

Agora que xa coñeces ben as características dos textos narrativos, chegou o momento de que escribas a túa propia obra narrativa.

Partindo da historia do libro que liches e analizaches nos puntos anteriores, escolle a opción que máis che guste das seguintes e deixa voar a imaxinación!

# A) Noticia

Escribe unha noticia sobre algún feito acontecido na historia.

## Lembras as características da noticia?

As noticias son textos xornalísticos de carácter narrativo: nelas cóntanse acontecementos recentes e de interese público.

Deben ser obxectivas, é dicir, presentar a información con exactitude, sen expresar opinións persoais.

Xeralmente presentan a seguinte estrutura:

- Titular: o título, que aparece cunha letra máis grande e destacada.
- Entrada: o primeiro parágrafo da noticia, no que se resumen os datos máis importantes.
- Corpo: o desenvolvemento da noticia.
- Foto e pé de foto

Adoitan dar resposta a cinco preguntas:

- Que ocorreu?
- A quen lle ocorreu?
- Cando ocorreu?
- Onde ocorreu?
- Por que ocorreu?
- Como ocorreu?

# B) Precuela

Imaxina e escribe unha precuela da historia que liches.

## Que é unha precuela?

Unha precuela é unha obra narrativa que relata feitos anteriores aos doutra obra.

Por exemplo, Ledicia Costas escribiu o libro Escarlatina, a cociñeira defunta e, despois, creou a precuela titulada Esmeraldina, a pequena defunta, na que relata a infancia da protagonista.

# C) Secuela

Imaxina e escribe unha secuela para a historia que liches.

## Que é unha secuela?

Unha secuela é unha obra narrativa que relata feitos posteriores aos doutra obra. Sería, para entendernos, unha segunda parte da obra contando novos acontecementos.

Por exemplo, a obra de Paco Martín Das cousas de Ramón Lamote ten unha secuela titulada Das novas cousas de Ramón Lamote. Na segunda parte, Ramón Lamote xa está xubilado, pero seguen a acontecerlle moitas aventuras extravagantes.

# D) Cruce

Imaxina e escribe un crossover no que se xunten os protagonistas da obra que liches e os doutra historia que a ti che guste (outro libro, unha serie, unha película, un videoxogo...)

# E) Diario

Partindo dos feitos que lle acontecen ao protagonista na historia, escribe tres entradas do seu diario persoal.

## Escribir un diario

Un diario é un texto persoal no que o seu autor ou a súa autora vai escribindo o que lle ocorre cada día, os seus pensamentos, sentimentos...

Xeralmente son textos íntimos e escritos para ser lidos soamente por quen os escribe.

Con todo, hai diarios que se publicaron e se fixeron moi famosos, coma o Diario de Ana Frank.

Páxina 14 de 27

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)